פרנק שמידט

פרנק שמידט (בגרמנית: Frank Schmidt; נולד ב-3 בינואר 1974) הוא כדורגלן עבר ומאמן כדורגל גרמני המשמש כמאמן פ.צ. היידנהיים מהבונדסליגה. שמידט מאמן את היידנהיים מאז 2007, אז שיחקה באוברליגה (הליגה החמישית במבנה ליגות הכדורגל בגרמניה), אך הוביל אותה לעלייה עד לבונדסליגה הראשונה ואף למפעל אירופי, כשבעונת 2024/2025 היא משתתפת בקונפרנס ליג. ב-17 בספטמבר 2023 הוא הפך למאמן המכהן בזמן הארוך ביותר במועדון אחד בהיסטוריה של הכדורגל בגרמניה. שמידט נולד בהיידנהיים אן דר ברנץ שבמדינת באדן-וירטמברג. הוא התחיל את הקריירה שלו כמגן במחלקת הנוער ובקבוצת המילואים של פ.צ. נירנברג, וב-1992 עלה לקבוצה הראשונה וערך את הופעת הבכורה שלו כשהחליף את הנס דורפנר בניצחון 7–1 על אוסטרהולץ במסגרת הגביע הגרמני. עם זאת, זו הייתה ההופעה היחידה שלו במדי קבוצת הבוגרים. בינואר 1994 עבר שמידט ל-TSV וסטנברגסגרות' מהבאיירנליגה, הליגה השלישית של מדינת בוואריה. הוא עזר לקבוצה לעלות לליגה האזורית, שהוקמה באותה שנה והפכה לליגה השלישית החדשה. בעונה הבאה היה חלק מהקבוצה שהדיחה את האלופה באיירן מינכן בסיבוב הראשון של הגביע עם ניצחון 1–0. ב-1996 התאחדה וסטנברגסגרות' עם SpVgg פירט ליצירת גרויטר פירט, אך שמידט התקשה לבלוט בקבוצה וב-1997 חתם בווינר ספורט קלוב מאוסטריה. לאחר שישה חודשים בקבוצה הוא הצטרף לפירסט וינה, במדיה שיחק במשך שנה בליגה השנייה. ב-1998 חזר שמידט לגרמניה וחתם באלמניה אאכן. הוא זכה עימה באליפות הרגיונליגה מערב/דרום מערב ועלה עימה לבונדסליגה השנייה, אך בעקבות פציעות והגעות של שחקנים חדשים הוא לא בלט במדיה. בינואר 2003 חתם בוולדהוף מנהיים, אך גם בה מיעט לשחק ולא הצליח להציל אותה מירידה. ב-2003 חתם שמידט במועדון עיר הולדתו היידנהיימר, מהליגה החמישית של וירטמברג, ובעונתו הראשונה בקבוצה עלה עימה לאוברליגה באדן-וירטמברג. הוא שיחק עם הקבוצה בליגה הרביעית במשך שלוש עונות נוספות, עד שפרש בסיום עונת 2006/07. שמידט שיחק במדי נבחרת הנוער של גרמניה באליפות העולם בכדורגל עד גיל 20 1993, ושיחק בשני משחקים נגד גאנה ואורוגוואי. בתחילת עונת 2007/08 פוטר מאמן פ.צ. היידנהיים דיטר מרקל, ושמידט, שפרש רק כמה חודשים לפני כן במדי הקבוצה, מונה במקומו. בעונתו הראשונה כמאמן כדורגל הוא הוביל את הקבוצה למקום הרביעי ולעלייה לרגיונליגה דרום, שהפכה לליגה הרביעית. כעבור עונה אחת בלבד, ב-2009, הוא הוביל את היידנהיים לאליפות הליגה האזורית ולעלייה לליגה השלישית. שמידט אימן את הקבוצה במשך חמש שנים בליגה השלישית, עד שבעונת 2013/14 זכתה היידנהיים באליפות והעפילה לבונדסליגה השנייה. בעונת 2019/20 סיימה היידנהיים במקום השלישי בליגת המשנה ועלתה למשחקי המבחן מול ורדר ברמן, אך הפסידה לאחר שתי תוצאות תיקו 0–0 ו-2–2 בחוק שערי חוץ. ב-28 במאי 2023, לאחר תשע עונות בליגה השנייה במבנה ליגות הכדורגל בגרמניה, הוביל שמידט את היידנהיים לעלייה לבונדסליגה לראשונה בתולדותיה לאחר ניצחון 3–2 על יאן רגנסבורג משער ניצחון של טים קליינדינסט בדקה ה-99'. הניצחון הבטיח לקבוצה אליפות ועליית ליגה רביעית תוך 16 שנים. ב-17 בספטמבר 2023 הוא הפך למאמן שכיהן הכי הרבה זמן במועדון בודד בתולדות הכדורגל הגרמני, לאחר שעקף את 16 השנים של וולקר פינקה בפרייבורג. בעונת 2023/2024 הוא הוביל את היידנהיים למקום השמיני ולהעפלה אוטומטית לפלייאוף מוקדמות הקונפרנס ליג לעונת 2024/2025, בו ניצחה 5–3 את האקן בסיכום שני המשחקים והעפילה לראשונה למסגרת אירופית. אלמניה אאכן רגיונליגה מערב/דרום מערב (III): 1999 פ.צ. היידנהיים הבונדסליגה השנייה (II): 2022/23 הליגה השלישית (III): 2013/14 רגיונליגה דרום (IV): 2009 גביע וירטמברג: 2008, 2011, 2012, 2013, 2014 אישיים מאמן השנה בליגה השלישית: 2013/14 פרנק שמידט, באתר Transfermarkt פרנק שמידט, באתר Fussballdaten.de (בגרמנית) פרנק שמידט, באתר Soccerway פרנק שמידט, באתר WorldFootball.net פרנק שמידט, באתר FootballDatabase.eu פרופיל המאמן, באתר Transfermarkt מיכאל יוכין‏, מהחובבים לבונדסליגה עם מאמן אחד: סיפורה המדהים של היידנהיים, באתר וואלה, 1 ביוני 2023 16 שנה, 591 משחקים: המאמן ששבר שיא מדהים בגרמניה, באתר ynet, 18 בספטמבר 2023 16 שנה, 591 משחקים: המאמן ששבר שיא מדהים בגרמניה, באתר ynet, 18 בספטמבר 2023 ברמן נשארה בבונדסליגה אחרי 2:2 מול היידנהיים, באתר ONE‏, 6 ביולי 2020 בזכות שער בדקה ה-99: היידנהיים עלתה לבונדסליגה לראשונה בתולדותיה, באתר וואלה, 28 במאי 2023